kardosdrur/scandi-wiki huggingface dataset:
Mangeartet kemisk følsomhed

Mangeartet Kemisk Følsomhed (undertiden også kaldet duft- og kemikalieoverfølsomhed) er et handicap eller en sygdomstilstand, som opstår ved kontakt med forskellige kemikalier, ofte i meget små mængder. 

Ofte er sygdommen startet ved en eller flere kemiske skader. Derefter mener man at sygdommen fortsætter i sin egen cyklus. Det tyder dog på at udsættes den MCS-ramte for yderlige udløsende stoffer, kan dette forværre sygdommen betydeligt.

Foreløbig tyder international forskning på at centralnervesystemet spiller en vigtig rolle i denne cyklus. Dansk forskning har vist at capsaicin i nogle tilfælde kan udløse en reaktion ved MCS-ramte.

Symptomerne for sygdommen er blandt andet: træthed, irritabilitet, ondt i halsen, muskel og ledsmerter, influenzalignende symptomer og en følelse af at have tømmermænd.

Der kan også forekomme svimmelhed, hovedpine, nedtrykthed, hukommelses- og koncentrationsbesvær, slimhindeproblemer i øjne og luftveje, hudproblemer i form af kløe og udslæt, ledsmerter og hjertebanken.

Sygdommen kendetegnes ved at MCS-ramte reagerer på kemikalier langt under de fastsatte grænseværdier, oftest i så små mængder, at de ikke kan sanses af raske mennesker. Især raske mennesker som daglig er i kontakt med visse former for luftbårne kemi, fx igennem deres erhverv, røgpartikler eller parfumestoffer fra fx kropsplejeprodukter, vaskepulver eller rengøringsprodukter kan have særdeles svært ved at registrere / sanse disse stoffer. 

Alment forekommende luftbåren kemi er ofte et voldsomt problem for den MCS-ramte, som af sine symptomer kan invalideres helt heraf. 
Denne faktor, samt at der ikke i det offentlige rum tages højde for MCS-handicappet, kan gøre det meget vanskeligt for den MCS-ramte på alle måder at kunne opretholde et normalt liv.

Almindelige gener 
Sygdommen er ikke at forveksle med almene gener over luftbårent kemi. 

Ifølge en undersøgelse ved Videncenter for MCS har 45 % af befolkningen gener ved mindst en forekomst af luftbåren kemi.

(Luftbårent kemi kan fx være forårsaget en kollegas deodorant eller vaskepulver, nyt inventar, passiv rygning, rengøringsprodukter eller luftforurening)

Men, i hvert fald indtil MCS er helt afkodet med beviser om andet, kan det i særdeleshed betale sig at passe på sig selv i det omfang der skønnes rimeligt indenfor den alm. livsudfoldelse, da flere MCS-ramte oplever at netop dette stadie har givet afsæt til deres handicap.

Eksterne henvisninger 

Videncenter for Duft- og Kemikalieoverfølsomheds hjemmeside
Miljøstyrelsens hjemmeside om MCS 
MCScafé, et on-linefællesskab for MCS-ramte 

Overfølsomheder
Sygdomme med ukendt ætiologi
M.I. Ballins Sønner

A/S M.I. Ballins Sønner er en dansk læder- og garverivirksomhed.

Firmaet blev grundlagt den 24. maj 1828 af Marcus Jacob Ballin (f. 1801), efter hvis død i 1850 det fortsattes af enken Sara Ballin (1800-1863) indtil 1858, da det overgik til sønnen Jacob Ludvig Ballin (1833-1891), der i 1874 optog Hendrik Isidor Bal­lin (1835-1901) som associé, hvorefter forretningen antog dets blivende navn. I 1890 indtrådte Jacob Ballins adoptivsøn, Max Adolph Ballin (1865-1921). Firmaet var primært rettet mod det danske hjemmemarked.

I 1897 omdannedes firmaet til aktieselskab med Max Adolph Ballin som direktør. Firmaets hovedsæde var i årene 1873-1924 på H.C. Ørsteds Vej 48-50, Frederiksberg og si­den da i Bryggeriet Trekroners bygninger på Bryggeri­vej 7 (nu: Trekronergade) i Valby. Fabrikken på Frederiksberg er revet ned. Den 7. juni 1918 fusionerede det med en række firmaer, hvoraf Hertz Garveri & Skotøjsfabrik på Østerbro var den største, og blev til Ballin & Hertz, hvoraf Hertz-fabrikken lukkede i 1974. 

Firmaet eksisterer fremdeles, men i meget mindre skala. I dag ligger det i Fjenneslev.

Eksterne henvisninger 
 Firmaets hjemmeside

Tekstilvirksomheder i Danmark
Forsvundne bygninger, konstruktioner og anlæg i Frederiksberg Kommune
Danske virksomheder etableret i 1828
Tidligere virksomheder på Frederiksberg
Slægten Ballin
Christen Daell

Christen Daell født Christen Dahl Christensen (15. april 1883 i Humlum, Struer, død 24. december 1947 i Gentofte) var en dansk grosserer og stifter, der sammen med broderen P.M. Daell stiftede Daells Varehus i København.

Han boede i villaen Taarbæklund, som han lod ombygge ved Povl Baumann i 1930. Den skulle oprindelig nedrives jf. Springforbiplanen, men er flere gange blevet skånet.

Han var gift med Ingeborg Daell, f. Andreasen (28. maj 1909 – 9. oktober 2001). Parret er begravet på Taarbæk Kirkegård.

Eksterne henvisninger 
 

Personer fra Struer
Grosserere fra Danmark
Danskere i 1900-tallet
Kåre Traberg Smidt

Kåre Erfurt Traberg Smidt (født 17. februar 1972 i København) er en dansk forsvarsadvokat. Han er søn af kunstmaler Birgit Boline Erfurt og advokat Laue Traberg Smidt. Han aftjente sin værnepligt i Den Kongelige Livgarde i 1990 og var udstationeret i Kroatien og Bosnien som NATO-officer, fungerende som Kaptajn-R i perioden 1996-1998. 

Han er uddannet cand.jur. fra Københavns Universitet i 2005 og fik beskikkelse som advokat i 2008.

Han arbejder primært med straffesager og menneskerettigheder, herunder asylsager. I januar 2009 stiftede han eget advokatfirma: Advokaterne Lygten  sammen med advokat Ulla Paabøl .

Traberg har figureret en del i medierne, eksempelvis som advokat for forudrettede i Perle-sagen, samt i forbindelse de afviste asylansøgere i Brorsons Kirke. Her har han deltaget i flere TV-udsendelser i DR1 og TV2.

Han har i sensommeren 2014, i kronikker og optrædener i såvel TV2 News, DR2 Deadline og TV2,  revset såvel regeringen som sit eget (nu tidligere) parti Venstre for at nedgøre udlændinge og flygtninge. Han talte om anstændighed, moral og menneskesyn som en mangel i dagens politiske debat.

I december 2015 meldte hans sig ud af partiet Venstre i protest mod regeringens udlændinge- og retspolitik, som han kritiserede for at være for kortsynet og udemokratisk. I stedet meldte han sig ind i Alternativet som menigt medlem. Han indtrådte som suppleant i Københavns Borgerrepræsentation d. 19. april 2018 som afløser for Jakob Gorm (Alternativet). I August 2020 meldte Traberg sig ud af Alternativet og ind i Fremad. 

Da Fremad lukkede blev han løsgænger.

Referencer 

Advokater fra Danmark
Personer fra København
Officerer fra Danmark
Medlemmer af Københavns Borgerrepræsentation fra Alternativet
Folketingskandidater fra Venstre
Danskere i 2000-tallet
Australøerne

Australøerne (fransk îles Australes eller îles Tubuai) er det mindste af de fem territorier (subdivisions administratives) i Fransk Polynesien i Stillehavet.

Området består af 7 øer som ligger ca. 600 til 1300 km syd for Tahiti.

Geografi 
Øerne er af vulkansk oprindelse og har et samlet areal på ca. ca 152 km². De ligger i en kæde fra nord til syd spredt over at areal på ca. ca 1.300 km² stort havområde. Hovedøen Tubuai har en areal på ca 45 km² med den højeste punkt Mont Taitaa på ca 420 m.o.h.

Australøerne omfattar 7 øer fordelt på områder:

 Tubuaiøerne (Îles Tubuaï) med
 îles Maria, ca 1,3 km²
 Raivavae, ca 16 km²
 Rimatara, ca 8 km²
 Rurutu, ca 36 km²
 Tubuai, ca 45 km²

 Bassøerne (Îles Bass) med
 Rapa Iti, ca 40 km²
 l'îlots Marotiri, ca 0,04 km²

Øgruppens samlede befolkning er ca. 7000 indbyggere.

Historie 
Øerne menes at være blevet befolket af polynesere i 1000-talet.

Området besøgtes i 1777 af den britiske kaptajn James Cook under hans tredje og sidste ekspedition.

Eksterne links 
 om Australøerne
 om Australøernes geografi 

Fransk Polynesien
Øer i Frankrig
Hotel Negresco

Hotel Negresco er et 5 stjernet luksushotel beliggende på Promenade des Anglais i Nice, Frankrig.

Hotellet blev opført 1912 og er et af de fornemste hoteller på kysten. Der er udsøgte malerier, antikke møbler og kunstgenstande overalt. Hotellet har 145 værelser.

Indretning 
Hotellets restaurant ”Le Chantecler” byder på fineste fransk madlavning. Restauranten har vundet en plads i Michelin-guiden.

Gustave Eiffel (1832-1923) var konstruktør og arkitekt ved bygning af hotellets overetage. Han designede en af den tids smukkeste Europæiske glaskupler, der danner loft i hotellets fineste salon, Salon Royal.

Se også 
 Hotel Negresco (English)

Negresco, Hotel
Nice
Etableret i 1912
Mads Eg Damgaard

Mads Eg Damgaard (1. oktober 1913 i Vildbjerg – 25. maj 1999) var en dansk tæppefabrikant og politiker. Han var broder til Aage Damgaard.

Han var søn af gårdejer Carl Damgaard (død 1953) og hustru Katrine f. Thomsen (død 1943). Mads Eg Damgaard gik kun 7 år i den kommunale skole, men købte allerede som 24-årig sin første vævemaskine og startede 1937 virksomhed i tekstilbranchen. I starten producerede han gardiner, babysvøb og lignende, men i begyndelsen af 1950'erne besluttede han at koncentrere sig om produktion af tæpper. Hans firma blev aktieselskab i 1951 under navnet Mads Eg Damgaards Fabrikker, som han var direktør og formand for bestyrelsen for. Han var direktør og formand for bestyrelsen for A/S Egetæpper 1958; fra 1974 adm. direktør i A/S Mads Eg Damgaards Fabrikker, A/S Ege Tæpper, A/S Ege Væg til Væg og A/S Ege Tæpper Export.

Damgaard var meget åben for nye produktionsteknologier, og i 1970'erne indførte fabrikken informationsteknologi ved køb af et Millitron-anlæg. Det blev dermed muligt at styre farvevalg og design elektronisk i detaljen.

Egetæpper blev i 2002 tildelt prædikat af kongelig hofleverandør. Mads Eg Damgaard var også virksom i politik, sad 13 år i Herning Byråd og siden 10 år i Folketinget for Det Konservative Folkeparti 1964-73. Han var medstifter af Herning Højskole (1958) og stiftede i 1977 Egefonden til kulturelle formål. Han var også medlem af repræsentantskabet for Herning Handels- og Landbrugsbank 1960, af bestyrelsen for Herning Højskole og Herning Exportskole; medlem af bestyrelsen for Det Danske Mælke-Compagni A/S og for Dansk Delikatesse Kompagni (DADEKO)A/S fra 1966.

I 1988 blev han udnævnt til æresborger i Herning. I 1991 udkom hans erindringer, Lille bid af ægget, Mads! Han var Ridder af 1. grad af Dannebrog og ejer af Egebjerggård gods fra 1963. Fænøgård ejede han fra 1990 til sin død.

Han blev gift 28. oktober 1938 med Edith f. Krogh, f. 24. juni 1914 i Skarrild, datter af forstassistent ved Hedeselskabet Søren Jensen Krogh (død 1952) og hustru Julie f. Andersen.
Damgaards barnebarn er finansmanden Mads Eg Gensmann.

Kilder 
 Kraks Blå Bog 1974

Eksterne henvisninger

Henvisninger 

Godsejere fra Danmark
Kommunalbestyrelsesmedlemmer fra Det Konservative Folkeparti
Tidligere folketingsmedlemmer fra Det Konservative Folkeparti
Folketingsmedlemmer i 1960'erne
Folketingsmedlemmer i 1970'erne
Danskere i 1900-tallet
Riddere af 1. grad af Dannebrog
Personer i Kraks Blå Bog (afdøde)
Fabrikanter fra Danmark
Personer fra Vildbjerg
Fondsstiftere fra Danmark
Filantroper fra Danmark
Personer i Dansk Biografisk Leksikon
Apache (bandemedlem)

Les apaches var medlemmer af en parisisk kriminel subkultur omkring år 1900. De fik dette navn, da de hævdedes at være lige så rå og blodtørstige som man på det tidspunkt anså apacheindianerne for.

Apachernes var særligt forbundet med området Montmartre i Paris.

I apachernes storhedstid var der i det bedre borgerskab en udbredt frygt for at blive overfaldet af apacher. Nogle bander benyttede Apache-pistolen, der kombinerede pistol, knojern og foldekniv i ét våben. 

Apacherne udviklede også en samling halv-standardiserede "tricks" til brug ved overfald og nærkamp. Den mest kendte var nok coup du père François, en taktik, hvor flere bandemedlemmer fulgte efter et offer, hvorpå ofret blev garrotteret bagfra af én apache, mens en anden gennemsøgte hans lommer og en tredje holdt udkig.

Dele af apache-stilen er siden indgået i populærkulturen, såsom apachedansen og apacheskjorten. 

Den berømte franske stumfilm Les Vampires fra 1915 omhandler en apache-bande ved navn "Vampyrerne".

Kriminelle fra Frankrig
Paris' historie
Sekundærrute 453

Sekundærrute 453 er en vejrute der går øst om Midtjylland. Den starter fra motorvej E45 afkørsel 53 Skanderborg S over Voerladegård og Bryrup og slutter i Nørre Snede ved mødet med primærrute 13. Sekundærrute 453 har en længde på ca. 36 kilometer

Kilder 

453
Sekundærrute 511

Sekundærrute 511 er en landevej, der går mod nord fra Stilling i Skanderborg N op gennem Østjylland gennem Harlev, Sabro, Hadsten og slutter i centrum af Randers ved mødet med Sekundærrute 180.

Se også 
 Sekundærrute

Kilder 

511
Toad

er en fiktiv menneskelig svamp i Mario-serien, skabt af Shigeru Miyamoto. Toad bor i Svamperiget og er en af Princess Peachs mest loyale undersåtter, der konstant arbejder for hende. Toad ses som regel i form af en NPC, der giver assistance til Mario og hans venner. Der er dog tidspunkter, hvor Toad er spilbar, hvilket ses i blandt andet Super Mario Bros. 2 og Wario's Woods.

Figurer fra Super Mario
Sekundærrute 409

Sekundærrute 409 er en vej der går fra Skanderborg til Lindved lidt nord for Vejle.

Vejen starter ved Ryvej i Skanderborg og går over Yding, Østbirk, Vestbirk, Nim, Hvirring, Rask Mølle og Uldum og slutter ved mødet af Primærrute 13 ved Sindbjerg kirke.

Kilder 

409
Christoph Cloëtta

Christoph Cloëtta (født 24. september 1836 i Schweiz, død 30. marts 1897 i København) var en schweizisk-dansk chokoladefabrikant og schweizisk konsul.

Christoph Cloëtta var i lære som konditor hos Gianelli på Kongens Nytorv, men åbnede senere sin egen "Café Royal" med billard i Skindergade. I 1862 grundlagde han sammen med sine to driftige brødre Bernhard og Nuttin Cloëtta en chokoladefabrik i Sortedamsmøllen, der baserede sig på de nyeste teknikker fra Paris. Brødrene solgte deres produkter fra en butik i hovedstaden, og chokoladerne blev hurtigt berømmet og efterspurgt for deres overlegne kvalitet. Ved sin død var fabrikken, efterhånden bare kendt som Cloëtta, vokset til at være Nordens største.

Cloëtta, der blev udnævnt til schweizisk konsul i 1888, er begravet på Assistens Kirkegård. Han var fader til Fritz Cloëtta, der videreførte firmaet.

Eksterne henvisninger 
 

Erhvervsfolk fra Schweiz
Fabrikanter fra Danmark
Danskere i 1800-tallet
Personer i Dansk Biografisk Leksikon
Konditorer fra Danmark
Landsort-klassen

Landsort-klassen er et MCM-fartøj og er bygget af Kockums (det tidligere Karlskronavarvet), og bruges i Svenska marinen samt Republic of Singapore Navy (RSN), hvor de er benævnt Bedok-klassen.

Design 
For at skabe en så lav akustisk og magnetisk signatur som muligt er skroget lavet af en PVC-kerne, som er omgivet af glasfiberforstærket plastic. Dette giver også en øget modstandsdygtighed mod undervandseksplosioner.

Landsort-klassen er udstyret med både mekanisk minestrygningssytem samt elektriske og akustiske minestrygningssystemer. Skibene i klassen er også i stand til at foretage minerydning ved hjælp af fjernstyrede undervandsfartøjer (ROV) såsom Double Eagle ROV systemet, der også bliver benyttet af Søværnet. Der er nogen forskel på udstyret i de to landes skibe, hvilket hovedsageligt skyldes minerydningsudstyret, der er af et andet fabrikat.

Koster-klassen 
I december 2004 tildelte Svenska marinen Kockums værftet en kontrakt til opgradering af fem af skibene i Landsort-klassen (HMS Landsort og HMS Arholma bliver ikke opgraderet). Opgraderingen inkluderer et nyt MCM-udstyr samt tilpasninger, så skibene bedre kan deltage i internationale operationer. Der bliver desuden tale om en opgradering af luftforsvarssystemet. Den første opgradering var færdiggjort i 2008. De opgraderede enheder vil fremover være benævnt Koster-klassen.

Fartøjerne er også opgraderet, således at de er i stand til at udnytte link 16 systemet.

Skibe i klassen

Referencer

Eksterne links 
 Naval Technology – Landsort-klassen (engelsk) 
 Historiske svenske minestrygere M20 (svensk) 

Minerydningsfartøjer
Krigsskibe fra Sverige
Minestrygere
Dugway Proving Ground

Dugway Proving Ground (DPG) er en testfacilitet for afprøvning af biologiske- og kemiske våben, beliggende ca. 140 km sydvest for Salt Lake City, Utah, USA.

Det omfattende test område blev oprettet i 1942, i den store ørken Great Salt Lake Desert på et 3.243,576 km² stort areal, som er kontrolleret af den amerikanske hær.

Formålet med testfaciliterne var og er afprøvning af biologiske våben og kemiske forsvarsystemer.

Området bliver også brugt som træningsområde for den amerikanske hærs specialstyrker og nationalgarden.

Eksterne henvisninger 
 Test Center (engelsk) 

USA's militæranlæg
Jimmi Bartholomæussen

Jimmi Bartholomæussen (født 11. februar 1974) er en tidligere professionel fodboldspiller og nuværende spillende træner for serie 2-klubben Bruunshåb-Tapdrup Idrætsforening.

I 1993/1994 spillede han 8 kampe i Superligaen for Viborg FF.

Efter at have spillet i klubben i nogle år blev han den 1. juni 2009 ansat som træner i Bruunshåb-Tapdrup Idrætsforening hvor han overtog jobbet efter Thomas Christophersen.

Referencer

Eksterne henvisninger 

Fodboldspillere fra Danmark
Fodboldspillere fra Viborg FF
Ingrid Haking Raaby

Ingrid Haking Raaby (født 1950) er en svensk sanger og sangpædagog. Haking Raaby er uddannet ved Kungliga Musikhögskolan i Stockholm i sangpædagogklassen og solistklassen og afsluttede sine studier dér i 1976 med et eksamensbevis med jeton (belønningsmedalje).

Derefter studerede hun 1977-1979 ved Hochschule für Musik und Darstellende Kunst i Wien og tog eksamensbevis i stimmbildungklassen og lied- og oratorieklassen. Mellem 1980 og 1989 var hun lektor i sang på Kungliga Musikhögskolan i Stockholm og 1989-2004 sangpædagog ved Vadstena folkehøjskole. Siden 2004 er hun lektor i sang på Det Jyske Musikkonservatorium i Århus.

Som sangerinde har hun givet mange koncerter i Sverige og Finland. Hun har uropført Wilhelm Stenhammars sang cyklus Junge Liebe i den svenske radio i 1975. Hun har været solist med det svenske radiosymfoniorkester og Stockholms filharmoniska orkester.

Eksterne henvisninger 
 Ingrid Haking Raabys hjemmeside

Sangere fra Sverige
Arilds tid

Udtrykket arilds tid optræder oftest i sammensætninger som "fra arilds tid" og "siden arilds tid" i betydningen "siden de ældste tider" eller "fra meget gammel tid".

Udtrykket henviser ikke til personnavnet Arild. Det stammer vist fra det olddanske areld, der er sammensat af de oldnordiske ord ár (begyndelse, fordum, tidlig) og alda (en form af ordet old).

Ekstern kilde 

 Ordbog over det danske sprog

Ord og vendinger
Jægersborggade

Jægersborggade er en gade på Nørrebro i København. 

Hele gaden blev opført som spekulationsbyggeri omkring århundredeskiftet, og de sidste bygninger blev færdiggjort i 1928. Efter en skiftende historie som arbejderboliger, ejet af forskellige spekulanter, blev de fleste af gadens ejendomme i 1993 til andelsboligforeningen AB Jæger. Udover AB Jæger, der har omkring 500 lejligheder, findes der enkelte mindre andelsboligforeninger i Jægersborggade. To opgange er stadigvæk private udlejningsejendomme. 

Jægersborggade er brostensbelagt, og en af de få gader i København, der fremstår i sin originale opbygning. Efter 2. verdenskrig bukkede stort set alle små forretninger i gaden under, og først i 2001 blev der lanceret en plan til genrejsning af et lokalt erhvervsliv; en plan, der har ført til at gaden igen har et varieret butiksmiljø. I dag er der mere end 40 små specialforretninger, der har til huse i de tidligere pulterkældre. Her findes både kaffebarer, restauranter, caféer, tøjbutikker, delikatesseforretninger m.m. I 2009 er en større fugtsikringssag i gang, så de gamle traditionsrige huse kan bevares.

I starten af 1900-tallet boede barnemordersken Dagmar Overbye i Jægersborggade.

Eksterne kilder 
 Handelstandsforeningens egen hjemmeside

Gader på Nørrebro
Yunus Emre

Yunus Emre (1238 – 1320) var en tyrkisk sufi-poet. Han var en af de første poeter blandt tyrkiske mystikere. Yunus Emres digte er meget populære i både Tyrkiet og i Vesten.

Det vides at han var elev af Taptuk Baba, der var elev af Barak Baba, som var Sari Saltuk's elev. Dette tyder på, at Yunus Emre formentligt var en qalandar dervish, hvilket hans digte også peger på.

En del af hans liv menes desuden at være tilbragt som elev for Haji Bektash.

Ifølge bektashi-kilden Vilayetname, er Yunus Emre begravet i landsbyen Sarıköy, som i dag hedder Yunusemre og ligger i provinsen Eskişehir.

Referencer 

Personer fra Tyrkiet
Muslimer
Islam
Sufier
Alevisme
Peder Henriksen (fodboldspiller)

Peder Henriksen (født 11. september 1973) er en tidligere professionel fodboldspiller og nuværende indehaver af et kommunikationsfirma.

Han har spillet i alt 57 kampe i Superligaen for Viborg FF og Aarhus Fremad fra 1995 til 1998. Fra Århus gik turen til AC Horsens som på daværende tidspunkt spillede i 1.division.

Sideløbende med fodbolden begyndte han på Danmarks Journalisthøjskole, og blev uddannet journalist i 2003.

Da han i 2004 indstillede sin aktive karriere blev han ansat som kommunikationsmedarbejder hos hans tidligere klub Viborg FF. Han fik senere titlen "kommunikationsdirektør" som han havde indtil han forlod stillingen i 2008, for at hellige sig sit eget firma Henriksen Media og stillingen som træner for Søndermarken IK som spillede i Jyllandsserien.

Trænerjobbet i Søndermarken varede kun 6 kampe uden point. Så blev han fyret af bestyrelsen den 17. september 2008. Han havde fuld forståelse for fyringen på grund af de dårlige resultater og han blev allerede 2 dage efter, ansat for resten af sæsonen som assistent for Jan Østergaard der var cheftræner for FK Viborgs bedste hold.

Et år senere blev han ansat som cheftræner for den ambitiøse serie 1 klub, Skals.FF, klubben rykkede i sommeren 2012 op i serie 1, hvor Peder Henriksen nu hjælper klubben med at etablere sig.

Eksterne henvisninger 
Peder Henriksens firma – officiel site 

Skalsff.dk – Skals FF's officiel site

Referencer 

Fodboldspillere fra Danmark
Fodboldspillere fra Viborg FF
Fodboldspillere fra Aarhus Fremad
Fodboldspillere fra AC Horsens
Kristian Isager

Kristian Isager (født 7. juni 1946 i Vejle) er en dansk arkitekt, der særligt er kendt for sit arbejde med restaurering af bevaring af ældre byggeri.

Isager, der oprindeligt var uddannet murer og og siden bygningstekniker, dimitterede fra Kunstakademiets Arkitektskole i 1975. Allerede i 1974 etablerede han egen tegnestue, der siden 2001 har båret navnet Isager Arkitekter.

Blandt Isagers markante projekter er ombygningen af Brandts Klædefabrik i Odense 1980-1987 i samarbejde med Jørgen Stærmose, ombygningen af Kvægtorvet i Odense til hovedsæde for TV 2/Danmark 1987-1989 og udvidelsen af Johannes Larsen Museet i Kerteminde (1989-1990). Senere har han bl.a. stået for omdannelsen af Sukkertoppen i Valby til kulturhus og lokaler til Københavns Tekniske Skole (1991) og udvidelsen af Esbjerg Gymnasium (2003). Har har desuden været arkitekt for Folketinget og løst en lang række opgaver for Odense Kommune. Endelig har hans tegnestue vundet flere konkurrencer om byfornyelse, bybygning og nyt boligbyggeri i Tyskland, bl.a. i Kiel, Oberhausen og Schwerin.

Kristian Isager har desuden været medlem af Det Særlige Bygningssyn, Statens Kunstfond og Praktiserende Arkitekters Råd, ligesom han ofte deltager i debatten omkring byudvikling, særligt i hjembyen Odense.

For sin ombygning af Brandts Klædefabrik modtog han i 1985 prisen som Årets Fynbo.

Arkitekter fra Danmark
Personer fra Vejle
Personer fra Fyn
Personer i Kraks Blå Bog
Beate Eriksen

Beate Marie Eriksen (født 19. oktober 1960) er en norsk regissør og skuespiller. Hun er datter af Marius Eriksen, Jr., niece til Stein Eriksen og gift med Toralv Maurstad.

Eriksen har medvirket som skuespiller i filmene Plastposen (1986) og Over stork og stein (1994), og i tv-serierne Destinasjon Nordsjøen og Familiesagaen De syv søstre. Mest kendt som skuespiller er hun fra TV2-serien Hotel Cæsar, hvor hun spillede Ingrid Iversen. Hun har også regisseret i Hotel Cæsar. Desuden stod hun for regi af tv-serien Olsenbanden Jr's Første Kupp fra 2001.

Eksterne henvisninger 
 

Filmskuespillere fra Norge
Tv-skuespillere fra Norge
Filminstruktører fra Norge